
ΓΝΩΜΟΔΟΤΗΣΗ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τα ακόλουθα:
<RepeatBlock-Dec></RepeatBlock-Dec>
1.	σημειώνει ότι ο επιχειρησιακός προϋπολογισμός του Ευρωπαίου Επόπτη Προστασίας Δεδομένων (ΕΕΠΔ) για το 2024 ανήλθε σε 24 329 460 EUR, ποσό που αντιστοιχεί σε αύξηση 7 % σε σύγκριση με τον τελικό προϋπολογισμό για το 2023· εκφράζει την ικανοποίησή του για το γεγονός ότι, το 2024, το ποσοστό εκτέλεσης των πιστώσεων αναλήψεων υποχρεώσεων από τον ΕΕΠΔ ήταν 96 %·
2.	σημειώνει τον αυξημένο ρόλο του ΕΕΠΔ σε πολλαπλές νέες νομοθετικές πράξεις, συμπεριλαμβανομένης της πράξης για την τεχνητή νοημοσύνη, βάσει της οποίας ο ΕΕΠΔ καθίσταται η αρμόδια αρχή για τα θεσμικά και λοιπά όργανα και τους οργανισμούς της Ένωσης, όπου έχουν ανατεθεί περαιτέρω καθήκοντα στον ΕΕΠΔ· τονίζει ότι αυτές οι πρόσθετες αρμοδιότητες, που ανατίθενται από τους συννομοθέτες, απαιτούν επαρκείς πόρους για να διασφαλιστεί ότι ο ΕΕΠΔ μπορεί να εκπληρώσει αποτελεσματικά τις υποχρεώσεις του·
3.	τονίζει τον ρόλο του ΕΕΠΔ όσον αφορά την εποπτεία των πράξεων επεξεργασίας δεδομένων προσωπικού χαρακτήρα των θεσμικών οργάνων, υπηρεσιών και οργανισμών της Ευρωπαϊκής Ένωσης· εκφράζει την ανησυχία του για τον χρόνο που χρειάζεται ο ΕΕΠΔ για τη διεκπεραίωση των καταγγελιών· υπενθυμίζει την απόφαση της Ευρωπαίας Διαμεσολαβήτριας, της 7ης Νοεμβρίου 2024, στην υπόθεση 1888/2023/TM, στην οποία η Διαμεσολαβήτρια διαπίστωσε ότι έξι έτη για την ολοκλήρωση της αξιολόγησης μιας καταγγελίας από τον ΕΕΠΔ δεν συνιστούν εύλογο χρονικό διάστημα και ότι η προσέγγιση του ΕΕΠΔ συνιστούσε κακοδιοίκηση· σημειώνει ότι η Διαμεσολαβήτρια διαπίστωσε ότι ο ΕΕΠΔ δεν τηρούσε επίσης ενήμερο τον καταγγέλλοντα σχετικά με την πρόοδο της υπόθεσης·
4.	εκφράζει την ικανοποίησή του για το γεγονός ότι, το 2024, ο ΕΕΠΔ ολοκλήρωσε 77 παραδεκτές υποθέσεις καταγγελιών, αριθμό που αντιπροσωπεύει αύξηση κατά 33 % σε σύγκριση με το 2023· σημειώνει ότι δεν είναι σαφές πότε υποβλήθηκαν οι εν λόγω καταγγελίες και, ως εκ τούτου, καλεί τον ΕΕΠΔ να βελτιώσει τη διαδικαστική διαφάνεια και να δημοσιεύει στοιχεία σχετικά με τον αριθμό των παραδεκτών καταγγελιών που λαμβάνονται κάθε χρόνο, τον μέσο χρόνο που απαιτείται για τη διερεύνηση και την επίλυσή τους, καθώς και τους λόγους των σημαντικών καθυστερήσεων· παροτρύνει τον ΕΕΠΔ να μελετήσει τους βασικούς δείκτες επιδόσεών του και να διασφαλίσει ότι καλύπτουν τη διεκπεραίωση καταγγελιών, καθώς και ότι θέτουν στόχους για τον χειρισμό καταγγελιών και ερευνών, με παρεμφερή τρόπο με την πρακτική που ακολουθεί ο Ευρωπαίος Διαμεσολαβητής·
5.	εκφράζει την ικανοποίησή του για τη μείωση του κόστους των αποστολών του προσωπικού του ΕΕΠΔ και του αριθμού των αποστολών του προσωπικού από 246 το 2023 σε 218 το 2024· καλεί τον ΕΕΠΔ να συνεχίσει να αξιολογεί κατά πόσον οι πόροι που δαπανώνται για αποστολές χρησιμοποιούνται κατάλληλα και συμβάλλουν στην προστασία των δεδομένων προσωπικού χαρακτήρα των θεσμικών οργάνων, υπηρεσιών και οργανισμών της Ευρωπαϊκής Ένωσης· σημειώνει ότι το 2024 ο ΕΕΠΔ συμμετείχε σε ορισμένες εκδηλώσεις, συμπεριλαμβανομένων εμπορικών εκδηλώσεων, και ότι, σύμφωνα με την πολιτική του όσον αφορά τις προσκλήσεις για ομιλίες, ο ΕΕΠΔ «θα ανέμενε κανονικά από τους διοργανωτές να καλύψουν το κόστος ταξιδίου και διαμονής»· εκφράζει την ανησυχία του για το γεγονός ότι ο ΕΕΠΔ εξακολουθεί να μην παρέχει πληροφορίες σχετικά με τον αριθμό των αποστολών που χρηματοδοτούνται από διοργανωτές ή άλλα τρίτα μέρη, μειώνοντας έτσι τη διαφάνεια όσον αφορά τα έξοδα αποστολών του ΕΕΠΔ· καλεί μετ’ επιτάσεως τον ΕΕΠΔ να βελτιώσει τις πολιτικές και τις πρακτικές του όσον αφορά τη διαφάνεια των εξόδων αποστολής·

6.	σημειώνει ότι, το 2024, ο ΕΕΠΔ ολοκλήρωσε μία έρευνα, ενώ το 2023 δεν ολοκλήρωσε καμία, εξέδωσε 25 γνωμοδοτήσεις, αριθμός μειωμένος σε σύγκριση με τις 54 γνωμοδοτήσεις που εκδόθηκαν το 2023, και διενήργησε τρεις ελέγχους, ήτοι μείωση σε σύγκριση με τους πέντε ελέγχους που διενεργήθηκαν το 2023· παροτρύνει τον ΕΕΠΔ να κάνει σαφή διάκριση μεταξύ πραγματικών ελέγχων και επισκέψεων στους βασικούς δείκτες επιδόσεών του.

ΠΑΡΑΡΤΗΜΑ: ΔΗΛΩΣΗ ΕΙΣΗΓΗΣΕΩΝ
<FootprintIntro>Σύμφωνα με το άρθρο 8 του παραρτήματος Ι του Κανονισμού, η συντάκτρια γνωμοδότησης δηλώνει ότι έχει συμπεριλάβει στην έκθεσή της εισηγήσεις για θέματα που αφορούν το αντικείμενο του φακέλου που έλαβε κατά την εκπόνηση της έκθεσης, μέχρι την έγκρισή της από την επιτροπή, από τους ακόλουθους εκπροσώπους συμφερόντων που εμπίπτουν στο πεδίο εφαρμογής της διοργανικής συμφωνίας για ένα υποχρεωτικό μητρώο διαφάνειας[footnoteRef:1] ή από τους ακόλουθους εκπροσώπους δημόσιων αρχών τρίτων χωρών, συμπεριλαμβανομένων των διπλωματικών αποστολών και πρεσβειών τους:</FootprintIntro> [1:  Διοργανική συμφωνία, της 20ής Μαΐου 2021, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για ένα υποχρεωτικό Μητρώο Διαφάνειας (ΕΕ L 207 της 11.6.2021, σ. 1, ELI: http://data.europa.eu/eli/agree_interinstit/2021/611/oj).] 

	1. Εκπρόσωποι συμφερόντων που εμπίπτουν στο πεδίο εφαρμογής της διοργανικής συμφωνίας για ένα υποχρεωτικό μητρώο διαφάνειας

